Matul din il-ġimgħa, il-paladin tad-double standards kompla bis-serje negattiva tiegħu. Mhux għax l-atteġġjament aggressiv u isteriku ta' Simon Busuttil huwa skużabbli, imma proprju din il-ġimgħa ħass wisq pressjoni fuqu. Din il-ġimgħa wieħed mill-uċuħ il-ġodda wara Simon Busuttil ġie mċanfar mill-Qorti. Fid-deċiżjoni tiegħu, l-Imħallef Francesco Depasquale kkonferma l-iskandlu ta' Toni Bezzina. Dan meta, f'sentenzi b'rabta ma' kawżi ta' libell, iddikjara kif artikli dwar meta bagħat ħaddiema tal-Gvern jagħmlu xogħol f'każin Nazzjonalista kienu korretti. Imma għal darb'oħra Simon Busuttil falla mit-test tal-kontabbilità. Ma tlumhomx meta laqqmuh bħala politiku tad-double standards għax, filwaqt li jinfexx f'attakki bla rażan fuq min jieħu d-deċiżjonijiet diffiċli, huwa jfarfar aktar minn missierna San Pawl li fuq ix-xtajta farfar il-lifgħa li għoddha qatlitu. Ma nistgħux ma nirrimarkawx li Toni Bezzina kellu stonku jkaxkar persuna ftit ħin wara l-funeral t'ommu sabiex jiffirma dikjarazzjoni falza. Hawnhekk Simon Busuttil lanqas biss wera l-iċken sensittività u baqa' jaħrab mill-ġurnalisti, li bil-prudenza staqsewh x'passi se jieħu fil-konfront tad-deputat tiegħu. Bla dubju, dwar Bezzina lil Simon Busuttil rekknuh wisq! Ma jistax idoqq l-istess diska li dan huwa deputat li wiret mill-amministrazzjoni ta' Lawrence Gonzi. Dan Bezzina huwa wieħed mill-uċuħ imbuttati 'l quddiem taħt l-era tal-Kap Simon Busuttil. Għalhekk wieħed jista' jaħseb liema ħarifa ta' swied il-qalb jista' jħoss Simon Busuttil meta sab din is-sitwazzjoni quddiemu u jibqa' bla deċiżjoni. Ma setax jonqos li n-negattivià ta' Busuttil baqgħet għaddejja anke fil-Parlament. L-istorja dejjem uriet li l-Oppożizzjoni Nazzjonalista tagħmel kampanja waħda wara l-oħra kontra l-ogħla istituzzjonijiet demokratiċi f'pajjiżna. Hekk ġara nhar il-Erbgħa bil-bojkott fil-Parlament għax tressqet mozzjoni minn ministru f'isem il-Prim Ministru. It-teatrin tal-Kap tal-Oppożizzjoni fil-Parlament kien wieħed patetiku ħafna. Dan għax kien jaf li l-Prim Ministru Malti kien impenjat b'laqgħat mal-Kanċillier Awstrijak f'laqgħa tat-Trio tal-Presidenza tal-Unjoni Ewropea. Huwa ċar li l-Oppożizzjoni trid tostakola u tkun irresponsabbli f'atti li ma jagħmlu l-ebda ġieħ lill-istituzzjoni parlamentari. Dawn it-tattiki negattivi ta' Simon Busuttil jitfgħu dawl fuq kemm l-Oppożizzjoni mhix ippreparata u għalhekk tara kif ittellef u tagħmel il-bojkotts. Saħansitra Busuttil u sħabu telqu 'l barra mill-Parlament wara li l-Ispeaker Anġlu Farrugia tah ruling li kull ministru tal-Kabinett jista' jressaq mozzjoni f'isem il-Prim Ministru. Issa stennew li, kulma jmur, il-kampanja qalila biex tfixkel lil pajjiżna tkompli tirranka min-naħa ta' Busuttil. L-ewwel sinjali assistenja għalihom nhar il-Ġimgħa meta l-Kap tal-Oppożizzjoni saħaq li pajjiżna m'għandux ikollu l-Presidenza Ewropea fl-2017 minħabba l-Panamagate. Busuttil nesa li l-Prim Ministru ħa deċiżjoni anke jekk ftit diffiċli u mhux popolari. Imma wisq probabbli, l-interess nazzjonali li jħares bih il-Gvern ma jgħoddx għal Simon Busuttil li ġimgħa wara ġimgħa jibqa' jkejjel b'xibru!